Vasgetrekte rowers oortree glo voorheen | Netwerk24
25 Maart 2020 06:04
Nege mans wat vermoedelik by 'n huisrooftog en plaasaanval betrokke was, is deur die polisie in Marquard aangekeer.
Brig. Motantsi Makhele, woordvoerder van die polisie in die Vrystaat, sê speurders en lede van die polisie se taktiesereaksiespan het Donderdagoggend (19/03) inligting opgevolg en die mans vasgetrek.
Hulle word daarvan verdink dat hulle Gillian van Rensburg (77) op 5 Maart in haar huis op die plaas Trommel aangeval en van twee vuurwapens, patrone, skoot­rekenaars en juweliersware beroof het.
Van Rensburg se dogter het by die huis opgedaag, waarna die mans gevlug het.
Die mans word ook van 'n inbraak op die plaas Silas op 1 Maart verdink.
Hul huise is deursoek en die polisie het 135 patrone, 'n rewolwer, 'n pistool en nog vermoedelik gesteelde goedere gevind.
Makhele sê drie van die mans word van verkragting aangekla. Dit hou verband met 'n twis oor van die artikels wat gesteel is. Die mans het blykbaar gestry, waarna drie hul een makker se vriendin na bewering verkrag het.
Drie van die mans word van huisroof aangekla, een van inbraak, twee vir die besit van 'n onge­lisensieerde vuurwapen en drie van verkragting.